Evrópumeistaramótið í sundi í 25 metra laug stendur nú yfir í Kazan í Rússlandi. Anton Sveinn McKee tryggði sér í morgun keppnisrétt í undanúrslitum í 100 metra bringusundi.
Þetta var fyrsta sund Antons á mótinu en auk hans keppa þar Snæfríður Sól Jórunnardóttir og Steingerður Hauksdóttir. Anton synti á 57,98 sekúndum og varð þar með fjórtándi inn í undanúrslitin sem fram fara í kvöld klukkan 17:43. Íslandsmet Antons í greininni er 56,30 sekúndur. Eyleifur Jóhannesson, landsliðsþjálfari í sundi, er staddur í Rússlandi ásamt íslensku keppendunum.
Íslensku keppendurnir munu synda næstu þrjá daga en á morgun mun Snæfríður synda 100 metra skriðsund og Steingerður 50 metra baksund.
Íslenska landsliðið í handknattleik er við æfingar hér á landi í landsliðsglugganum þrátt fyrir að engir leikir verði spilaðir. Undirbúningurinn er þar með hafinn fyrir Evrópumeistaramótið í janúar og Aron Pálmarsson, fyrirliði liðsins sem gat ekki tekið þátt á Heimsmeistaramótinu fyrir ári síðan vegna meiðsla, segir hægt að bæta ýmislegt í leik liðsins frá því á því móti til þess að gera betur á EM í janúar.
Íslenska karlalandsliðið í körfubolta fær ekki að spila heimaleiki sína í undankeppni HM 2023 á Íslandi. Laugardalshöll, eini löglegi keppnisvöllur landsins með undanþágu er ónothæf og FIBA samþykkti ekki að veita aðra undanþágu fyrir annan keppnisvöll. KKÍ samdi því um leyfi til að skipta á heimaleik/útileik í leikjaplaninu. Rússar munu þannig taka á móti Íslandi í Sankti Pétursborg 29. nóvember í stað þess að koma til Íslands og vonast er eftir því að heimaleikur Íslands gegn liðinu verði í staðinn 4. júlí 2022.
Anton Sveinn McKee tryggði sér í morgun keppnisrétt í undanúrslitum í 100 metra bringusundi á EM í Kazan í Rússlandi.